钦定古今图书集成/明伦汇编/氏族典/第584卷 > 皇甫湜
## 钦定古今图书集成/明伦汇编/氏族典/第584卷 > 皇甫湜

按《唐书韩愈传》：“皇甫湜，字持正，睦州新安人。擢进士
第，为陆浑尉，仕至工部郎中，辨急使酒，数忤同省，求
分司东都，留守裴度辟为判官。度修福先寺，将立碑，
求文于白居易。湜怒曰：‘近舍湜而远取居易，请从此
辞’。度谢之。湜即请斗酒，饮酣，援笔立就。度赠以车马
缯彩甚厚，湜大怒曰：‘自吾为顾况集序，未尝许人。今
碑字三千，字三缣，何遇我薄也’？”度笑曰：“不羇之才也。”
从而酬之。湜尝为蜂螫指，购小儿，敛蜂𢭏取其液。一
日命其子录诗，一字误，诟跃呼杖，杖未至，啮其臂血
流。